Dainis Caune

**Dainis Caune** (dzimis 1951. gada 20. jūnijā Koknesē) ir latviešu sporta žurnālists, fotogrāfs un redaktors, bijušais sportists (vindsērfingā, kalnu slēpošanā u.c. sporta veidos) un sporta funkcionārs.

Līdz 8. klasei mācījies Ļaudonas vidusskolā, pabeidzis tagadējo Rīgas Valsts 1. ģimnāziju (1969) un Latvijas Sporta pedagoģijas akadēmiju (1973), papildinājies dažādos žurnālistikas kursos.

## Darba gaitas
Trenējies biatlonā, strādājis par ugunsdzēsēju, 1971. gadā kā ārštata autors sācis rakstīt reportāžas laikrakstam "Sports". 

* 1972. — 1977. korespondents laikrakstā "Sports"
* 1977. — 1985. nodaļas redaktors žurnālā "Liesma"
* 1985. — 1987. atbildīgais sekretārs žurnālā "Liesma"
* 1987. — 1991. žurnāla "Liesma" galvenais redaktors
* 1991. — 1995. SIA "Žurnāla "Liesma" redakcija" galvenais redaktors un direktors
* 1995. — 1997. žurnāla "Viesis" galvenais redaktors, izdevniecība "Dadzis"
* 1997. — 1999. TV raidījuma "Galva. Pils. Sēta" veidotājs un vadītājs, SIA "Mediju Tilts"
* 1999. vakara avīzes "Spogulis" nodaļas vadītājs, izdevniecība "Diena"
* 1999. — 2000. laikraksta "Diena" nodaļas korespondents (publikācijas pielikumos "TirgusDiena", "Sestdiena", "Izklaide"), izdevniecība "Diena"
* 2000.11. — 2004.06. laikraksta "Neatkarīgā Rīta Avīze" pielikuma "MĒS" redaktors, izdevniecība "Mediju Nams"
* 2004.06. — 2005.12. laikraksta "Neatkarīgā Rīta Avīze" galvenā redaktora vietnieks, izdevniecība "Mediju Nams"
Kopš 2005. 12. žurnāla "Sports" galvenais redaktors, nodibinājums "Sporta apgāda fonds"

Autors vismaz 3000 publikācijām žurnālos, laikrakstos un grāmatās. Bijis "Latvenergo" pirmo žurnāla "E&S" numuru izpildredaktors (1996. — 1997.). Galvenais redaktors un autors aviokompānijas RIAIR žurnālam "Inflight magazine LIDO ar RIAIR" (1998).
## Olimpiskā pieredze
Visu mūžu aktīvi nodarbojies ar sportu (biatlons, kalnu slēpošana, distanču slēpošana, burāšana), viens no vindsērfinga pionieriem Latvijā (1976), astoņdesmito gadu beigās leģendārās un joprojām notiekošās “Usmas” regates rīkotājs. 1988. gadā, būdams Burāšanas un Kalnu slēpošanas federāciju loceklis, parakstījis publisko aicinājumu atjaunot Latvijas Olimpisko komiteju, piedalījies LOK atjaunošanā, LOK Izpildkomitejas loceklis (1988. — 1996.), kopš 1996. LOK individuālais loceklis.

Kā žurnālists akreditēts divpadsmit olimpiskajās spēlēs — 1980. gadā Maskavā, 1984. gadā Sarajevā, 1992. gadā Albērvilā, 1994. gadā Lillehammerē, 2000. gadā Sidnejā (kā fotogrāfs), 2006. gadā Turīnā, 2008. gadā Pekinā, 2010. gadā Vankūverā (fotogrāfs), 2012. gadā Londonā, 2014. gadā Sočos, 2016. gadā Riodežaneiro (fotogrāfs), 2018. gadā Phjončhanā (fotogrāfs).

## Bibliogrāfija
Dainis Caune ir sastādītājs, redaktors, tekstu un fotogrāfiju līdzautors ilustrētām grāmatām par olimpiskajām spēlēm:
* "Latvija atgriežas" (1992) 
* "Latvija Lillehammeres olimpiskajās spēlēs" (1994) 
* "Elpo brīvi" (2006) 
* "Latvijas II olimpiāde Venstpilī" (2008) 
* "Latvija Pekinā" (2008) 
* "Latvija Vankūverā" (2010)
* "Latvija Londonā” (2012) 
* "Latvija Sočos” (2014)
* "Latvija Rio” (2016)
* "Latvija Phjončhanā" (2018)

Kopā ar Gunti Keiselu līdzredaktors un līdzautors grāmatai "Latvijas olimpiskā vēsture" (2003), Kopā ar Māri Zembergu autors grāmatai “Latvijas bobsleja olimpiādes” (2016), kopā ar Armandu Puči līdzautors fotoalbumam "Latvieši Austrālijā" (2000).

## Apbalvojumi
* Triju Zvaigžņu ordenis, 3. šķira (2020)

## Atsauces